Brucho (stavovce)

Brucho (iné názvy: abdómen, abdomen; lat. abdomen, venter, alvus) je pri vzpriamene chodiacich stavovcoch predná spodná resp. pri ostatných stavovcoch spodná zadná časť trupu, v ktorej sa nachádza brušná dutina. Obyčajne sa konkrétne myslí oblasť medzi hrudníkom a panvovými kosťami (pokiaľ živočích má vôbec panvu).

V detailoch sa ale definície rozchádzajú. Napr. u človeka brucho môže byť:
 1. časť trupu medzi hrudníkom, lonovou sponou (symphysis pubica) a bedrami, pričom niektoré zdroje do definície pridávajú aj dutinu (malej) panvy a/alebo bedrá
 2. všetky brušné krajiny – lat. regiones abdominales (Toto je trochu širší význam než predchádzajúci bod, zahŕňa najmä aj dutinu panvy a hypochondrium) 
3. zriedkavo: len brušná dutina

Časti a charakteristika brucha človeka 
Brucho (podľa definície 1 alebo 2) pozostáva z týchto častí (uvedené sú tu smerom zvnútra von):
orgány brušnej dutiny
intraperitoneálne orgány (=peritoneálne orgány, vnútropobrušnicové orgány; t. j. tie, ktoré sú v peritoneálnej dutine): žalúdok, pečeň, tenké črevo, časti hrubého čreva, slezina (a pokiaľ definícia brucha zahŕňa aj dutinu malej panvy, tak aj orgány tejto dutiny)
exraperitoneálne orgány (=retroperitoneálne orgány, mimopobrušnicové orgány; t.j. tie, ktoré sú mimo peritoneálnej dutiny): dvanástnik, pankreas, časti hrubého čreva, obličky, nadobličky a močovody
brušná dutina (lat. cavum abdominis) – vrátane panvovej dutiny, t.j. dutiny malej panvy (pokiaľ je v definícii vôbec zahrnutá do brucha)
brušná stena (lat. paries abdominalis) –zahŕňa napr. pobrušnicu, brušné svaly, kožu brucha atď.
podľa niektorých definícií aj: bedrá (lat. lumbus)

Vertikálne možno brucho (najmä podľa definície 2) rozdeliť na tri pásy (zhora nadol):
epigastrium (=nadbrušie, nadbruško, lat. epigastrium) v širšom zmysle:
epigastrium v užšom zmysle (lat. aj regio epigastrica) – t.j. v strede
hypochondrium (lat. hypochondrium) – t.j. po bokoch (pri definícii brucha č. 1 hypochondrium odpadá)
mezogastrium (=zriedkavo: stredobrušie, lat. mesogastrium)
hypogastrium (=podbrušie, podbruško, lat. hypogastrium)

Poznámky

Referencie 

Ľudské telo
Zoológia